uitgedaag het. Prof. Sakkie Spangenberg se bewering dat die mensdom nie 'n Verlosser nodig het nie (kyk ondertoe), is egter meer as net 'n uitdaging van die meesterverhaal - dis 'n totale ontkenning van die wesentlike aard van die Bybel en die Christelike geloof. Die sterrekunde en biologie kan egter nie op dieselfde vlak onderling vergelyk word betreffende Bybelse inligting nie. Omdat beskrywings in die Bybel dikwels relatief tot 'n aardse waarnemer is, is sterrekundige ontdekkings soos dat die aarde om sy eie as draai, die aarde om die son wentel, die son en sy planete om die Melkwegsterrestelsel beweeg en die heelal geweldig groot is, nie teenstrydig met wat in die Bybel staan nie. Evolusionistiese biologie is egter 'n ander saak. Die Bybel laat dit duidelik blyk dat evolusie hoegenaamd nie God se manier van skep was nie, en daarom behoort die Bybelgelowige Christelike kerk evolusie nooit te aanvaar nie.] Die rede waarom teoloë en gelowiges weerstand bied, hang saam daarmee dat die Christelike meesterverhaal verweef is met die antieke drieverdieping-heelal, die antieke siening van hoe plant- en dierespesies geskep is en die plek wat die mens in die skepping inneem.

[Dit is heeltemal logies dat die aarde en hemel in die Bybel beskryf sou word in terme van die aardoppervlak, die ruimte waarin die atmosfeer is en die ruimte buite die atmosfeer. Dit is vandag nog steeds 'n geldige beskrywing in baie opsigte en bedoel geensins om die volledige struktuur van die heelal weer te gee nie. Dat antieke ongelowiges ook die aarde en heelal in so 'n drieverdiepingmodel sou beskryf is geensins vreemd nie. Dit impliseer nie dat die Bybel sy beeld aan die ongelowiges se denke ontleen het nie, maar bloot dat die Bybel relatiewe beskrywings geldig vir aardse waarnemers gee. Daarom praat ons vandag nog steeds van die sonsopkoms en -ondergang wat heeltemal korrek is indien besef word dat daarmee nie noodwendig bedoel word dat die aarde nie roteer nie. Dit is 'n korrekte relatiewe beskrywing.] Tydens Darwin se leeftyd het die gemiddelde Westerling geglo die aarde is in 4004 v.C. geskep. Voorts dat al die plant- en dierespesies waarvan hulle geweet het, oorspronklik só deur God geskep is. Die idee dat die aarde in 4004 v.C. geskep is, het hulle van die Ierse biskop James Ussher (1581-1656) gekry. Hy het die geslagsregisters in die Bybel noukeurig bestudeer en allerlei wiskundige berekenings gedoen voordat hy hierdie siening van hom bekend gemaak het. Dit het so waar en betroubaar gelyk dat hierdie datum sedert 1701 in die Authorized version (ook bekend as die King James version) van die Bybel opgeneem is. [Prof. Spangenberg is reg oor hierdie punt. Die Bybelse gegewens dui beslis op 'n ouderdom van ongeveer 4000 jaar vir die aarde tot by Christus se eerste koms. Ongelukkig is Spangenberg se doel met hierdie punt om die Bybel te diskrediteer want hy glo die wetenskap het miljarde jare bewys, en hy wil graag sy eie nuwe humanistiese teologie, waarskynlik so onafhanklik as moontlik van die Bybel, daarstel.] Die siening dat alle bestaande plant- en dierespesies oorspronklik só deur God geskep is, het mense as't ware met moedersmelk ingekry. Anne Primavesi vat dit mooi saam wanneer sy skryf: "In the era after Aristotle and before Darwin, the fixity of species was a core belief." [Dit is al vir dekades lank die verklaarde siening van skeppingsleerders dat